title: 2011/405/EÚ: Rozhodnutie Rady z  9. júna 2011 o podpise a predbežnom vykonávaní Protokolu schváleného medzi Európskou úniou a Kapverdskou republikou, ktorým sa stanovujú rybolovné možnosti a finančný príspevok podľa dohody o partnerstve v sektore rybolovu medzi týmito dvoma stranami, v mene Európskej únie#Protokol schválený medzi Európskou úniou a Kapverdskou republikou, ktorým sa stanovujú rybolovné možnosti a finančný príspevok podľa dohody o partnerstve v sektore rybolovu medzi týmito dvoma stranami

text:
               9.7.2011

               SK

               Úradný vestník Európskej únie

               L 181/1

         ROZHODNUTIE RADY
   z 9. júna 2011
   o podpise a predbežnom vykonávaní Protokolu schváleného medzi Európskou úniou a Kapverdskou republikou, ktorým sa stanovujú rybolovné možnosti a finančný príspevok podľa dohody o partnerstve v sektore rybolovu medzi týmito dvoma stranami, v mene Európskej únie
   (2011/405/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Dňa 19. decembra 2006 Rada prijala nariadenie (ES) č. 2027/2006 o uzavretí Dohody o partnerstve v sektore rybolovu medzi Európskym spoločenstvom a Kapverdskou republikou (1).

               (2)

               Platnosť protokolu, ktorým sa stanovujú rybolovné možnosti a finančný príspevok ustanovený uvedenou dohodou o partnerstve, sa skončí 31. augusta 2011.

               (3)

               Únia prerokovala s Kapverdskou republikou (ďalej len „Kapverdy“) nový protokol, ktorým sa plavidlám EÚ udeľujú rybolovné možnosti vo vodách podliehajúcich zvrchovanosti alebo právomoci Kapverd.

               (4)

               Na záver týchto rokovaní bol 22. decembra 2010 parafovaný nový protokol.

               (5)

               Aby sa zaistilo pokračovanie rybolovných činností plavidiel EÚ, v článku 15 nového protokolu sa ustanovuje jeho predbežné vykonávanie od 1. septembra 2011.

               (6)

               Nový protokol by sa mal podpísať a mal by sa predbežne vykonávať, kým sa ukončia postupy potrebné na jeho uzavretie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis protokolu schváleného medzi Európskou úniou a Kapverdskou republikou, ktorým sa stanovujú rybolovné možnosti a finančný príspevok podľa dohody o partnerstve v sektore rybolovu medzi týmito dvoma stranami, s výhradou jeho uzavretia.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie s výhradou jeho uzavretia.
   Článok 3
   Protokol sa predbežne vykonáva od 1. septembra 2011, kým sa ukončia postupy potrebné na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.

      V Luxemburgu 9. júna 2011

            Za Radu

            predseda

         PINTÉR S.

      (1)  Ú. v. EÚ L 414, 30.12.2006, s. 1.

      PROTOKOL
      schválený medzi Európskou úniou a Kapverdskou republikou, ktorým sa stanovujú rybolovné možnosti a finančný príspevok podľa dohody o partnerstve v sektore rybolovu medzi týmito dvoma stranami
      Článok 1
      Obdobie uplatňovania a možnosti rybolovu
      1.   Rybolovné možnosti udelené plavidlám Európskej únie podľa článku 5 dohody o partnerstve v sektore rybolovu sa stanovujú na obdobie troch rokov takto:
      Druhy migrujúce na veľké vzdialenosti (druhy uvedené v prílohe 1 k Dohovoru Organizácie Spojených národov o morskom práve z roku 1982):

                  —

                  mraziarenské plavidlá s vlečnými sieťami na lov tuniakov: 28 plavidiel,

                  —

                  plavidlá na lov tuniakov udicami: 11 plavidiel,

                  —

                  plavidlá s lovnými šnúrami na lov na hladine: 35 plavidiel.

            2.   Odsek 1 sa uplatňuje s výhradou ustanovení článkov 4 a 5 tohto protokolu.
      Článok 2
      Finančný príspevok – podmienky platby
      1.   Finančný príspevok uvedený v článku 7 dohody o partnerstve v sektore rybolovu sa stanovuje na obdobie uvedené v článku 1 na 435 000 EUR.
      2.   Finančný príspevok obsahuje:

                  a)

                  ročnú sumu na prístup do výhradnej hospodárskej zóny (VHZ) Kapverd vo výške 325 000 EUR zodpovedajúcu referenčnej tonáži 5 000 ton ročne a

                  b)

                  osobitnú sumu 110 000 EUR ročne na podporu vykonávania odvetvovej politiky Kapverd v oblasti rybného hospodárstva.

            3.   Odsek 1 sa uplatňuje s výhradou ustanovení článkov 3, 4, 5, 7 a 8 tohto protokolu a článkov 12 a 13 dohody o partnerstve v sektore rybolovu.
      4.   Ak celkové množstvo úlovkov plavidiel Európskej únie v kapverdských vodách prekročí 5 000 ton ročne, finančný príspevok vo výške 325 000 EUR sa zvýši o 65 EUR za každú ďalšiu tonu úlovku. Celková ročná suma, ktorú zaplatí Európska únia, však nemôže prekročiť dvojnásobok sumy uvedenej v odseku 2 písm. a) (325 000 EUR). Ak množstvá úlovkov plavidiel Európskej únie prekročia množstvá zodpovedajúce dvojnásobku celkovej ročnej sumy, suma za množstvo, ktoré presahuje túto hranicu, sa zaplatí v nasledujúcom roku.
      5.   Platba finančného príspevku na základe článku 2 ods. a) a b) sa vykoná najneskôr 60 dní po vstupe protokolu do platnosti v prvom roku a v nasledujúcich rokoch najneskôr vo výročný dátum vstupu protokolu do platnosti.
      6.   Pridelenie finančného príspevku uvedeného v odseku 2 písm. a) patrí do výlučnej právomoci kapverdských orgánov.
      7.   Finančný príspevok sa zaplatí na jediný účet štátnej pokladnice otvorený vo finančnej inštitúcii určenej kapverdskými orgánmi.
      Článok 3
      Podpora udržateľného a zodpovedného rybolovu v kapverdských vodách
      1.   Strany sa v rámci spoločného výboru ustanoveného v článku 9 dohody o partnerstve v sektore rybolovu najneskôr tri mesiace po vstupe tohto protokolu do platnosti dohodnú na viacročnom sektorovom programe a na podmienkach jeho uplatňovania, najmä na:

                  a)

                  usmerneniach na ročnom a viacročnom základe, podľa ktorých sa použije finančný príspevok uvedený v článku 2 ods. 2 písm. b);

                  b)

                  cieľoch, ktoré sa majú dosiahnuť na ročnom a viacročnom základe, aby sa včas pristúpilo k nastoleniu udržateľného a zodpovedného rybolovu, so zohľadnením priorít, ktoré vyjadrili Kapverdy v rámci vnútroštátnej politiky rybného hospodárstva alebo v rámci iných politík, ktoré sa vzťahujú alebo ktoré majú vplyv na nastolenie udržateľného a zodpovedného rybolovu;

                  c)

                  kritériách a postupoch, ktoré sa majú uplatňovať s cieľom umožniť každoročné vyhodnotenie dosiahnutých výsledkov.

            2.   Každú navrhovanú úpravu viacročného sektorového programu musia schváliť strany v rámci spoločného výboru alebo na základe výmeny listov.
      3.   Orgány Kapverdskej republiky každoročne rozhodnú o prípadnom pridelení dodatočnej sumy k časti finančného príspevku uvedeného v článku 2 ods. 2 písm. b) na účely vykonávania viacročného programu. Toto pridelenie sa musí oznámiť Európskej únii najneskôr do dvoch (2) mesiacov pred výročným dátumom tohto protokolu.
      4.   Obidve strany vykonávajú každý rok v spoločnom výbore vyhodnotenie výsledkov vykonávania viacročného sektorového programu. Európska únia si v prípade, ak toto vyhodnotenie ukáže, že realizácia cieľov financovaných priamo z finančného príspevku uvedeného v článku 2 ods. 2 písm. b) tohto protokolu nie je postačujúca, vyhradzuje právo znížiť túto časť finančného príspevku s cieľom upraviť sumu pridelenú na vykonávanie programu v súlade s výsledkami.
      Článok 4
      Vedecká spolupráca pre zodpovedný rybolov
      1.   Obe zmluvné strany sa zaväzujú, že budú podporovať zodpovedný rybolov v kapverdských vodách na základe zásady nediskriminácie medzi rôznymi flotilami plaviacimi sa v týchto vodách.
      2.   Počas obdobia platnosti tohto protokolu sa Európska únia a kapverdské orgány budú snažiť monitorovať vývoj stavu rybolovných zdrojov v kapverdskej rybolovnej oblasti.
      3.   Obe strany rešpektujú odporúčania a uznesenia Medzinárodnej komisie pre zachovanie atlantických tuniakov (ICCAT), pokiaľ ide o zodpovedné riadenie rybolovu.
      4.   V súlade s článkom 4 dohody o partnerstve v sektore rybolovu, na základe odporúčaní a uznesení prijatých v Medzinárodnej komisii pre zachovanie atlantických tuniakov (ICCAT) a vzhľadom na najlepšie dostupné vedecké poznatky sa strany vzájomne radia v rámci spoločného výboru uvedeného v článku 9 dohody o partnerstve v sektore rybolovu, aby v prípade potreby po dohode vedeckého kolégia a po spoločnom súhlase prijali opatrenia zamerané na udržateľné riadenie rybolovných zdrojov, ktoré ovplyvňujú činnosti plavidiel Európskej únie.
      Článok 5
      Úprava rybolovných možností po spoločnej dohode
      Rybolovné možnosti uvedené v článku 1 sa môžu upraviť na základe spoločnej dohody, ak sa v odporúčaniach a uzneseniach, ktoré prijala ICCAT, potvrdí, že táto úprava zaručuje udržateľné riadenie rybolovných zdrojov uvedených v tomto protokole. V takomto prípade sa finančný príspevok uvedený v článku 2 ods. 2 písm. a) upraví úmerne a pro rata temporis a do tohto protokolu a jeho prílohy sa zapracujú potrebné zmeny a doplnenia.
      Článok 6
      Podpora vykládok a podpora spolupráce medzi hospodárskymi subjektmi
      1.   Obe zmluvné strany spolupracujú na zlepšení možností vykládky v kapverdským prístavoch.
      2.   Spoločný výbor vymedzuje podmienky užitočné na tento účel, ako aj úroveň finančných stimulov, ktorá sa má uplatniť.
      3.   Zmluvné strany sa usilujú vytvoriť priaznivé podmienky na podporu vzťahov medzi svojimi podnikmi v technickej, hospodárskej a obchodnej oblasti podporovaním vytvorenia prostredia priaznivého na rozvoj obchodu a investícií.
      Článok 7
      Pozastavenie platby finančného príspevku
      1.   Finančný príspevok uvedený v článku 2 ods. 2 písm. a) a b) sa môže pozastaviť, ak je splnená jedna alebo viacero z týchto podmienok:

                  a)

                  nezvyčajné okolnosti, iné ako prírodný jav, bránia priebehu rybolovných činností v kapverdskej VHZ;

                  b)

                  v dôsledku významných zmien v politických smerovaniach, ktoré viedli k uzavretiu tohto protokolu, ktorákoľvek zo strán požiada o revíziu ustanovení protokolu s cieľom vykonať ich prípadné zmeny a doplnenia;

                  c)

                  Európska únia konštatuje, že na Kapverdoch dochádza k porušovaniu podstatných a základných prvkov ľudských práv a demokratických zásad, tak ako sa ustanovujú v článku 9 Dohody z Cotonou.

            2.   Európska únia si vyhradzuje právo pozastaviť, čiastočne alebo úplne, platbu osobitného finančného príspevku uvedeného v článku 2 ods. 2 písm. b) tohto protokolu:

                  a)

                  keď sa po vyhodnotení, ktoré vykoná spoločný výbor, zistí, že dosiahnuté výsledky nie sú v súlade s plánom;

                  b)

                  v prípade nepoukázania tohto finančného príspevku.

            3.   Platba finančného príspevku sa obnoví po konzultácii oboch strán a po ich súhlase ihneď po náprave situácie, ktorá predchádzala udalostiam uvedeným v odseku 1, a/alebo keď to odôvodňujú výsledky finančného vykonávania uvedené v odseku 2.
      Článok 8
      Pozastavenie vykonávania protokolu
      1.   Vykonávanie tohto protokolu sa môže pozastaviť z iniciatívy ktorejkoľvek z dvoch strán, ak sa skonštatuje jedna alebo viacero podmienok:

                  a)

                  nezvyčajné okolnosti, tak ako sú vymedzené v článku 7 ods. 3 písm. a) dohody o partnerstve v sektore rybolovu, bránia vykonávaniu činností rybolovu v kapverdskej VHZ;

                  b)

                  v dôsledku významných zmien v politických smerovaniach, ktoré viedli k uzavretiu tohto protokolu, ktorákoľvek zo strán požiada o revíziu ustanovení protokolu s cieľom vykonať ich prípadné zmeny a doplnenia;

                  c)

                  jedna z dvoch strán poruší podstatné a základné prvky ľudských práv a demokratických zásad, tak ako sa ustanovujú v článku 9 Dohody z Cotonou;

                  d)

                  Európska únia nezaplatila finančný príspevok ustanovený v článku 2 ods. 2 písm. a) z iných dôvodov, ako sú dôvody uvedené v článku 7 tohto protokolu;

                  e)

                  prepukne pretrvávajúci spor medzi stranami, ktorý sa nepodarilo urovnať v zmiešanom výbore;

                  f)

                  jedna zo strán nedodržiava ustanovenia tohto protokolu, prílohy a dodatkov.

            2.   Ak k pozastaveniu uplatňovania protokolu dôjde z iných dôvodov ako z dôvodov uvedených v predchádzajúcom odseku 1 písm. c), toto pozastavenie podlieha písomnému oznámeniu zainteresovanou stranou o jej zámere, a to minimálne tri mesiace pred dátumom, keď má toto pozastavenie nadobudnúť účinnosť. Pozastavenie protokolu z dôvodov uvedených v odseku 1 písm. c) sa uplatňuje okamžite po tom, ako sa prijalo rozhodnutie o pozastavení.
      3.   V prípade pozastavenia protokolu zmluvné strany naďalej vedú konzultácie s cieľom dosiahnuť riešenie daného sporu zmierom. Keď sa takéto riešenie dosiahne, obnoví sa uplatňovanie protokolu a suma finančnej kompenzácie sa zníži pomerne a pro rata temporis v závislosti od trvania, počas ktorého bolo uplatňovanie protokolu pozastavené.
      Článok 9
      Informatizácia výmen informácií
      1.   Kapverdy a EÚ sa zaväzujú v čo najkratšom čase zaviesť informačné systémy potrebné na elektronickú výmenu všetkých informácií a dokumentov spojených s vykonávaním dohody.
      2.   Len čo budú systémy uvedené v odseku 1 tohto článku funkčné, bude sa elektronická verzia dokumentu v každom bode považovať za rovnocennú s jej papierovou verziou.
      3.   Kapverdy a EÚ si bez meškania navzájom oznamujú akúkoľvek poruchu informatického systému. Informácie a dokumenty spojené s vykonávaním dohody sa potom automaticky nahradia papierovou verziou podľa podmienok vymedzených v prílohe.
      Článok 10
      Monitorovanie satelitom
      Kapverdy zavedú v čo najkratšom čase satelitný monitorovací systém (VMS) rybárskych plavidiel vo svojich vodách. Len čo sa tento systém zriadi, budú sa uplatňovať ustanovenia vymedzené v prílohe.
      Článok 11
      Dôverný charakter údajov
      Kapverdy sa zaväzujú, že všetky údaje týkajúce sa plavidiel EÚ a ich rybolovných činností, ktoré získajú v rámci dohody, sa budú stále spracovávať spôsobom, pri ktorom sa zachová ich dôvernosť, a budú sa používať výlučne na vykonávanie dohody.
      Článok 12
      Príslušné ustanovenia vnútroštátneho práva
      1.   Činnosti rybárskych plavidiel Európskej únie, ktoré vykonávajú rybolov v kapverdských vodách v rámci tohto protokolu, sa riadia vnútroštátnymi právnymi predpismi Kapverd, predovšetkým ustanoveniami plánu na riadenie rybolovných zdrojov Kapverd, okrem prípadu, keď sa v dohode o partnerstve v sektore rybolovu, v tomto protokole s jeho prílohou a jeho dodatkami ustanovuje inak.
      2.   Kapverdské orgány informujú Európsku komisiu o každej zmene alebo o každom novom právnom predpise, ktoré sa vzťahujú na odvetvie rybolovu.
      Článok 13
      Obdobie platnosti
      Tento protokol a jeho príloha sa uplatňujú počas obdobia troch rokov od začatia predbežného vykonávania v súlade s článkom 15, pokiaľ nedôjde k vypovedaniu v súlade s článkom 14.
      Článok 14
      Vypovedanie
      1.   V prípade vypovedania tohto protokolu príslušná strana písomne oznámi druhej strane svoj zámer vypovedať protokol najmenej šesť mesiacov pred dátumom nadobudnutia platnosti takéhoto vypovedania.
      2.   Odoslaním oznámenia podľa predchádzajúceho odseku sa začínajú konzultácie medzi stranami.
      Článok 15
      Predbežné vykonávanie
      Tento protokol sa predbežne vykonáva od 1. septembra 2011.
      Článok 16
      Nadobudnutie platnosti
      Tento protokol a jeho príloha nadobúdajú platnosť dňom, keď si obidve zmluvné strany oznámia ukončenie postupov, ktoré sú na tento účel potrebné.

         PRÍLOHA

            PODMIENKY VYKONÁVANIA RYBOLOVU V KAPVERDSKEJ RYBOLOVNEJ OBLASTI PLAVIDLAMI EURÓPSKEJ ÚNIE

         KAPITOLA I

            VŠEOBECNÉ USTANOVENIA

         Určenie príslušného orgánu
         Na účely tejto prílohy, a ak nie je uvedené inak, každý odkaz na Európsku úniu (EÚ) a Kapverdy v zmysle príslušného orgánu znamená:

                     —

                     za Európsku úniu: Európska komisia, v prípade potreby prostredníctvom zastúpenia EÚ na Kapverdoch,

                     —

                     za Kapverdy: ministerstvo rybolovu.

               Vnútroštátna VHZ
         Kapverdy oznámia EÚ, pred vstupom tohto protokolu do platnosti, zemepisné súradnice, ako aj základné línie svojej VHZ.
         Rybolovné oblasti
         Plavidlá EÚ budú môcť vykonávať rybolovné činnosti vo vzdialenosti väčšej ako 12 námorných míľ od základných línií.
         Určenie miestneho agenta
         Každé plavidlo EÚ, ktoré má v úmysle vykladať alebo prekladať úlovok v nejakom kapverdskom prístave, musí byť zastúpené agentom, ktorý má bydlisko na Kapverdoch.
         Bankový účet
         Kapverdy oznámia EÚ, pred vstupom tohto protokolu do platnosti, údaje týkajúce sa bankového(-vých) účtu(-ov), na ktorý(-é) sa majú uhradiť finančné čiastky znášané plavidlami EÚ v rámci dohody. Náklady spojené s bankovými prevodmi hradia majitelia lodí.
         KAPITOLA II

            POVOLENIA NA RYBOLOV

         Podmienka na získanie oprávnenia na rybolov – oprávnené plavidlá
         Oprávnenia na rybolov uvedené v článku 6 dohody sa vydávajú pod podmienkou, že je plavidlo zapísané v registri rybárskych plavidiel EÚ a že všetky predchádzajúce povinnosti týkajúce sa majiteľa plavidla, kapitána alebo samotného plavidla, vyplývajúce z ich rybolovných činností na Kapverdoch v rámci dohody, sa splnili.
         Žiadosť o vydanie oprávnenia na rybolov
         EÚ predloží Kapverdom žiadosť o oprávnenie na rybolov pre každé plavidlo, ktoré chce loviť v rámci dohody, minimálne 15 dní pred dátumom začiatku požadovanej platnosti s použitím formulára uvedeného v dodatku 1 k tejto prílohe. Žiadosť sa musí vyplniť na stroji alebo čitateľným písmom veľkými tlačenými písmenami.
         Spolu s každou prvou žiadosťou o oprávnenie na rybolov v rámci platného protokolu alebo pri každej technickej zmene príslušného plavidla sa musí predložiť:

                     i)

                     doklad o zaplatení paušálneho poplatku na požadované obdobie platnosti oprávnenia na rybolov, ako aj doklad o finančnom príspevku pre pozorovateľov uvedenom v kapitole X tejto prílohy;

                     ii)

                     meno a adresa miestneho agenta plavidla, ak taký existuje;

                     iii)

                     aktuálna farebná fotografia plavidla z bočného pohľadu s minimálnymi rozmermi 15 cm × 10 cm;

                     iv)

                     akýkoľvek iný dokument osobitne požadovaný v rámci dohody.

               Pri obnovení oprávnenia na rybolov v rámci platného protokolu pre plavidlo, ktorého technické charakteristiky sa nezmenili, bude žiadosť o obnovenie sprevádzaná len dokladom o zaplatení poplatku a paušálneho príspevku na náklady spojené s pozorovateľom.
         Paušálny poplatok vyplácaný vopred
         Výška paušálneho poplatku je stanovená na základe ročnej miery určenej v technických kartách v dodatku 2 k tejto prílohe. Zahŕňa všetky miestne a vnútroštátne dane s výnimkou prístavných daní, daní za prekládku a poplatkov za poskytnutie služieb.
         Predbežný zoznam plavidiel oprávnených na rybolov
         Po prijatí žiadostí o oprávnenie na rybolov Kapverdy bez meškania stanovia pre každú kategóriu plavidiel predbežný zoznam plavidiel, ktoré žiadajú o oprávnenie. Tento zoznam sa okamžite oznámi vnútroštátnemu orgánu poverenému kontrolou rybolovu a EÚ.
         EÚ odovzdáva predbežný zoznam majiteľovi alebo agentovi. V prípade, že budú kancelárie EÚ zatvorené, môžu Kapverdy dodať predbežný zoznam priamo majiteľovi plavidla alebo jeho agentovi a kópiu odovzdať EÚ.
         Vydanie oprávnenia na rybolov
         Kapverdy vydávajú EÚ oprávnenie na rybolov do 15 dní odo dňa prijatia kompletného spisu žiadosti.
         V prípade obnovenia oprávnenia na rybolov počas obdobia uplatňovania protokolu musí nové oprávnenie obsahovať jasný odkaz na pôvodné oprávnenie na rybolov.
         EÚ odovzdáva oprávnenie na rybolov majiteľovi alebo agentovi. V prípade, že budú kancelárie EÚ zatvorené, môžu Kapverdy vydať oprávnenie na rybolov priamo majiteľovi plavidla alebo jeho agentovi a kópiu odovzdať EÚ.
         Zoznam plavidiel oprávnených na rybolov
         Po vydaní oprávnenia na rybolov Kapverdy bez meškania stanovia pre každú kategóriu plavidiel konečný zoznam plavidiel oprávnených na rybolov v oblasti Kapverd. Tento zoznam sa bez meškania oznámi vnútroštátnemu orgánu poverenému kontrolou rybolovu a EÚ a nahradí uvedený predbežný zoznam.
         Obdobie platnosti oprávnenia na rybolov
         Oprávnenia na rybolov majú platnosť jeden rok a sú obnoviteľné.
         Na stanovenie začiatku obdobia platnosti sa pod pojmom ročné obdobie rozumie:

                     i)

                     počas prvého roku uplatňovania protokolu obdobie od dátumu nadobudnutia platnosti oprávnenia do 31. decembra toho istého roku;

                     ii)

                     následne každý úplný kalendárny rok;

                     iii)

                     počas posledného roku uplatňovania protokolu obdobie od 1. januára do dátumu ukončenia platnosti protokolu.

               Držanie oprávnenia na rybolov na palube
         Oprávnenie na rybolov sa musí vždy nachádzať na palube.
         Plavidlá sú však oprávnené na rybolov hneď po ich zapísaní do uvedeného predbežného zoznamu. Tieto plavidlá musia držať predbežný zoznam stále na palube až do vydania ich oprávnenia na rybolov.
         Prenos oprávnenia na rybolov
         Každé oprávnenie na rybolov sa vydáva na konkrétne plavidlo a je neprenosné.
         V prípade vyššej moci a na žiadosť EÚ sa však oprávnenie na rybolov nahradí novým oprávnením, ktoré sa vydáva na iné plavidlo podobné plavidlu, ktoré sa má nahradiť.
         Prenos sa robí odovzdaním oprávnenia na rybolov, ktoré sa má nahradiť, majiteľom lode alebo jeho agentom na Kapverdoch a čo najrýchlejším vystavením náhradného oprávnenia Kapverdmi. Náhradné oprávnenie sa vydáva čo najskôr majiteľovi lode alebo jeho agentovi vo chvíli odovzdania oprávnenia, ktoré sa má nahradiť. Náhradné oprávnenie nadobúda účinnosť v deň odovzdania oprávnenia, ktoré sa má nahradiť.
         Kapverdy aktualizujú čo najrýchlejšie zoznam plavidiel oprávnených na rybolov. Nový zoznam sa okamžite oznámi vnútroštátnemu orgánu poverenému kontrolou rybolovu a EÚ.
         Podporné plavidlá
         Na žiadosť EÚ Kapverdy oprávnia plavidlá EÚ, ktoré majú oprávnenie na rybolov, na to, aby im pomáhali podporné plavidlá. Podporné plavidlá sa musia plaviť pod vlajkou niektorého členského štátu EÚ alebo patriť nejakej spoločnosti EÚ a nemôžu byť vybavené zariadeniami na lov rýb ani slúžiť na prekládky.
         Kapverdy vymedzia svoje podporné činnosti, ako aj podmienky na získanie oprávnení a zostavia zoznam oprávnených podporných plavidiel a bez meškania ho oznámia vnútroštátnemu orgánu poverenému kontrolou rybolovu a EÚ.
         KAPITOLA III

            TECHNICKÉ OPATRENIA

         Technické opatrenia, ktoré sa vzťahujú na plavidlá s oprávnením na rybolov, týkajúce sa danej oblasti, rybolovných zariadení a vedľajších úlovkov, sa vymedzujú pre každú kategóriu rybolovu v technických kartách v dodatku 2 k tejto prílohe.
         Plavidlá spĺňajú všetky odporúčania prijaté ICCAT (Medzinárodná komisia pre zachovanie atlantických tuniakov).
         KAPITOLA IV

            NAHLASOVANIE ÚLOVKOV

         Lodný denník
         Kapitán plavidla EÚ, ktoré vykonáva rybolov v rámci dohody, vedie lodný denník, ktorého vzor pre každú kategóriu rybolovu sa uvádza v dodatku 3 k tejto prílohe.
         Lodný denník vypĺňa kapitán za každý deň, keď sa plavidlo nachádza v rybolovnej oblasti Kapverd.
         Kapitán zapisuje do lodného denníka každý deň množstvo každého druhu identifikovaného kódom alpha 3 FAO, uloveného a držaného na palube, vyjadrené v kilogramoch živej váhy alebo v prípade potreby počtom jednotlivých rýb. Pre každý hlavný druh uvádza kapitán aj nulové úlovky.
         V prípade potreby kapitán zapisuje do lodného denníka každý deň množstvá každého druhu vhodené späť do mora, vyjadrené v kilogramoch živej váhy alebo v prípade potreby počtom jednotlivých rýb.
         Lodný denník sa vypĺňa čitateľne, veľkými písmenami a kapitán ho podpisuje.
         Za presnosť údajov zaznamenaných v lodnom denníku zodpovedá kapitán.
         Nahlasovanie úlovkov
         Kapitán nahlasuje úlovky plavidla tak, že Kapverdom odovzdá svoje lodné denníky za obdobie, ktoré sa týkalo prítomnosti plavidla v kapverdskej rybolovnej oblasti.
         Lodné denníky sa predkladajú takto:

                     i)

                     v prípade, že sa loď vplaví do nejakého kapverdského prístavu, odovzdáva sa originál každého lodného denníka miestnemu kapverdskému zástupcovi, ktorý písomne potvrdí jeho prijatie;

                     ii)

                     v prípade, že loď opustí kapverdskú rybolovnú zónu bez toho, aby predtým vplávala do nejakého kapverdského prístavu, originál každého lodného denníka sa zašle najneskôr do 14 dní po vplávaní do akéhokoľvek iného prístavu a v každom prípade najneskôr do 30 dní po tom, ako loď opustila kapverdskú oblasť:

                                 a)

                                 poštovou zásielkou odoslanou na Kapverdy;

                                 b)

                                 alebo faxom na číslo, ktoré oznámia Kapverdy;

                                 c)

                                 alebo elektronickou poštou.

               Obe strany urobia všetko pre to, aby sa zriadil systém nahlasovania úlovkov založený na elektronickej výmene všetkých údajov.
         Hneď ako budú môcť Kapverdy prijímať hlásenia o úlovkoch prostredníctvom elektronickej pošty, kapitán odošle lodné denníky Kapverdom na elektronickú adresu, ktorú Kapverdy oznámia. Kapverdy obratom potvrdia prijatie elektronickej pošty.
         Kapitán zasiela kópiu všetkých lodných denníkov EÚ. V prípade plavidiel na lov tuniakov a plavidiel s lovnými šnúrami na lov na hladine kapitán zasiela kópiu všetkých lodných denníkov jednému z týchto vedeckých inštitútov:

                     i)

                     IRD (Institut de recherche pour le développement);

                     ii)

                     IEO (Instituto Español de Oceanografia);

                     iii)

                     IPIMAR (Instituto Português de Investigação Maritima) alebo

                     iv)

                     INDP (Instituto Nacional de Desenvolvimento das Pescas).

               Návrat plavidla do kapverdskej oblasti v čase trvania platnosti jeho oprávnenia na rybolov vedie k povinnosti nového hlásenia o úlovkoch.
         V prípade nedodržania ustanovení týkajúcich sa nahlasovania úlovkov môžu Kapverdy pozastaviť platnosť oprávnenia na rybolov pre príslušné plavidlo, kým nezískajú chýbajúce vyhlásenie o úlovkoch, a penalizovať majiteľa lode podľa ustanovení stanovených na tento účel v platných vnútroštátnych právnych predpisoch. V prípade, že sa bude situácia opakovať, Kapverdy môžu odmietnuť obnoviť oprávnenie na rybolov. Kapverdy bez meškania informujú EÚ o každej sankcii uplatnenej v tejto súvislosti.
         Zúčtovanie poplatkov za plavidlá na lov tuniakov a plavidlá s lovnými šnúrami na lov na hladine
         Na základe ich vyhlásení o úlovkoch, ktoré potvrdili uvedené vedecké inštitúty, EÚ zostaví pre každé plavidlo na lov tuniakov a plavidlo s lovnými šnúrami na lov na hladine konečné zúčtovanie poplatkov splatných plavidlami za rybársky rok predchádzajúceho kalendárneho roku.
         EÚ oznámi toto konečné zúčtovanie Kapverdom a majiteľovi plavidla do 31. júla prebiehajúceho roku. Do 30 dní odo dňa oznámenia môžu Kapverdy na základe dôkazných prostriedkov namietať voči tomuto konečnému zúčtovaniu. V prípade nezhody sa strany poradia v rámci spoločného výboru. Ak Kapverdy nepredložia do 30 dní námietku, konečné zúčtovanie sa považuje za prijaté.
         Ak je konečné zúčtovanie vyššie ako paušálny poplatok vopred vyplatený na účel získania oprávnenia na rybolov, majiteľ lode uhradí rozdiel Kapverdom najneskôr 30. septembra prebiehajúceho roku. Ak je konečné zúčtovanie nižšie ako paušálny poplatok vyplatený vopred, majiteľovi plavidla sa rozdiel nevráti.
         KAPITOLA V

            VYKLÁDKY A PREKLÁDKY

         Kapitán plavidla EÚ, ktorý chce úlovky vylovené v kapverdskej oblasti vyložiť alebo preložiť v jednom z kapverdských prístavov, musí oznámiť Kapverdom minimálne 24 hodín pred vykládkou alebo prekládkou:

                     a)

                     názov rybárskeho plavidla, z ktorého sa majú úlovky vykladať alebo prekladať;

                     b)

                     prístav vykládky alebo prekládky;

                     c)

                     dátum a predpokladanú hodinu vykládky alebo prekládky;

                     d)

                     množstvo (vyjadrené v kilogramoch živej váhy alebo v prípade potreby ako počet rýb) každého druhu rýb, ktorý sa má vylodiť alebo preložiť (identifikovaný svojím kódom alpha 3 FAO);

                     e)

                     v prípade prekládky názov preberajúceho plavidla;

                     f)

                     zdravotné osvedčenie preberajúceho plavidla.

               Činnosť prekládky sa musí vykonať vo vodách kapverdského prístavu oprávneného na tento účel. Prekládka na mori sa zakazuje.
         Nedodržanie týchto ustanovení vedie k uplatneniu sankcií ustanovených na tento účel v kapverdských právnych predpisoch.
         Plavidlo EÚ, ktoré vylodí svoje úlovky v kapverdskom prístave alebo ktoré predá svoje úlovky kapverdskému spracovateľskému podniku, získa finančný stimul v podobe čiastočného zníženia poplatku v súlade s limitmi stanovenými v technických kartách v dodatku 2 k tejto prílohe.
         KAPITOLA VI

            KONTROLA

         Vstup do oblasti a výstup z oblasti
         Každý vstup plavidla EÚ, ktoré má oprávnenie na rybolov, do kapverdskej rybolovnej oblasti alebo výstup z nej sa musia oznámiť Kapverdom do 3 hodín pred vstupom alebo výstupom.
         Pri oznamovaní svojho vstupu alebo výstupu plavidlo oznamuje predovšetkým:

                     i)

                     dátum, hodinu a predpokladaný čas prechodu;

                     ii)

                     množstvo každého druhu na palube, identifikované jeho kódom alpha 3 FAO a vyjadrené v kilogramoch živej váhy alebo v prípade potreby počtom rýb;

                     iii)

                     úpravu produktov.

               Oznámenie sa vykonáva prioritne prostredníctvom elektronickej pošty alebo ak nie je k dispozícii, faxom alebo rádiom na elektronickú adresu, volacie číslo alebo frekvenciu, ktoré oznámia Kapverdy. Kapverdy bez meškania oznámia príslušným plavidlám a EÚ každú zmenu elektronickej adresy, volacieho čísla alebo frekvencie.
         Každé plavidlo prichytené pri rybolove v kapverdskej oblasti bez toho, aby predtým oznámilo svoju prítomnosť v danej oblasti, sa považuje za plavidlo, ktoré loví ryby bez oprávnenia.
         Inšpekcia na mori
         Inšpekciu plavidiel EÚ, ktoré majú oprávnenie na rybolov, vykonajú na mori v kapverdskej oblasti kapverdské plavidlá a inšpektori, ktorí sa dajú jasne identifikovať ako osoby poverené kontrolou rybolovu.
         Pred vstupom na palubu upovedomia kapverdskí inšpektori plavidlo EÚ o ich rozhodnutí vykonať inšpekciu. Inšpekciu vykonajú najviac dvaja inšpektori, ktorí budú musieť pred vykonaním inšpekcie preukázať svoju totožnosť a kvalifikáciu ako inšpektori.
         Kapverdskí inšpektori neostanú na palube plavidla EÚ dlhšie, ako je potrebné na vykonanie úloh spojených s inšpekciou. Inšpekciu budú viesť tak, aby minimalizovali vplyv na plavidlo, na jeho rybolovnú činnosť a náklad.
         Kapverdy môžu oprávniť EÚ, aby sa zúčastnila na inšpekcii na mori ako pozorovateľ.
         Kapitán plavidla EÚ uľahčí nalodenie a prácu kapverdských inšpektorov.
         Na konci každej inšpekcie vypracujú kapverdskí inšpektori správu o inšpekcii. Kapitán plavidla EÚ má právo vniesť do správy o inšpekcii svoje pripomienky. Správu o inšpekcii podpisuje inšpektor, ktorý správu vypracoval, a kapitán plavidla EÚ.
         Kapverdskí inšpektori odovzdajú pred tým, ako opustia plavidlo, jednu kópiu správy o inšpekcii kapitánovi plavidla EÚ. Kapverdy zašlú kópiu správy o inšpekcii EÚ do 8 dní odo dňa inšpekcie.
         Inšpekcia v prístave
         Inšpekciu plavidiel EÚ, ktoré vykladajú alebo prekladajú úlovky, ktoré ulovili v kapverdskej oblasti, vo vodách kapverdského prístavu vykonajú v prístave kapverdskí inšpektori, ktorí sa dajú jasne identifikovať ako osoby poverené kontrolou rybolovu.
         Inšpekciu vykonajú najviac dvaja inšpektori, ktorí budú musieť pred vykonaním inšpekcie preukázať svoju totožnosť a kvalifikáciu ako inšpektori. Kapverdskí inšpektori neostanú na palube plavidla EÚ dlhšie, ako je potrebné na vykonanie úloh spojených s inšpekciou, a inšpekciu budú viesť tak, aby minimalizovali vplyv na plavidlo, na jeho činnosť vykládky alebo prekládky a na jeho náklad.
         Kapverdy môžu oprávniť EÚ, aby sa zúčastnila na inšpekcii v prístave ako pozorovateľ.
         Kapitán plavidla EÚ uľahčí prácu kapverdských inšpektorov.
         Na konci každej inšpekcie vypracuje kapverdský inšpektor správu o inšpekcii. Kapitán plavidla EÚ má právo vniesť do správy o inšpekcii svoje pripomienky. Správu o inšpekcii podpisuje inšpektor, ktorý správu vypracoval, a kapitán plavidla EÚ.
         Kapverdský inšpektor odovzdá jednu kópiu správy o inšpekcii kapitánovi plavidla EÚ hneď po skončení inšpekcie. Kapverdy zašlú kópiu správy o inšpekcii EÚ do 8 dní odo dňa inšpekcie.
         KAPITOLA VII

            SATELITNÝ MONITOROVACÍ SYSTÉM (VMS)

         Správy o polohe plavidiel – systém VMS
         Keď sa plavidlá EÚ, ktoré majú oprávnenie na rybolov, nachádzajú v kapverdskej oblasti, musia byť vybavené satelitným monitorovacím systémom (Vessel Monitoring System – VMS), ktorý zabezpečuje automatické a nepretržité oznamovanie ich polohy každú hodinu centru pre kontrolu rybolovu (Fisheries Monitoring Center – FMC) ich vlajkového štátu.
         Každá správa o polohe musí:

                     i)

                     obsahovať:

                                 a)

                                 identifikáciu plavidla;

                                 b)

                                 poslednú zemepisnú polohu rybárskeho plavidla (zemepisnú dĺžku, zemepisnú šírku), pričom odchýlka polohy musí byť menšia ako 500 metrov, s intervalom spoľahlivosti merania 99 %;

                                 c)

                                 dátum a hodinu zaznamenania polohy;

                                 d)

                                 rýchlosť a smerovanie plavidla;

                     ii)

                     byť nakonfigurovaná podľa formátu v dodatku 4 k tejto prílohe.

               Prvá zaznamenaná poloha po vstupe do kapverdskej zóny sa označí kódom „ENT“. Všetky nasledujúce polohy, s výnimkou prvej polohy zaznamenanej po výstupe z kapverdskej zóny, ktorá sa označí kódom „EXI“, sa označia kódom „POS“.
         FMC vlajkového štátu zabezpečuje automatické spracovanie a v prípade potreby elektronický prenos správ o polohe. Správy o polohe sa musia zaznamenávať bezpečným spôsobom a uchovávať počas troch rokov.
         Prenos plavidlom v prípade poruchy VMS
         Kapitán sa musí neustále uisťovať, že systém VMS jeho plavidla je plne funkčný a že správy o polohe sa správne odosielajú do centra FCM vlajkového štátu.
         V prípade poruchy sa systém VMS plavidla opraví alebo nahradí do jedného mesiaca. Po tejto lehote už plavidlo nebude oprávnené vykonávať rybolov v kapverdskej oblasti.
         Plavidlá, ktoré lovia ryby v kapverdskej oblasti s pokazeným systémom VMS, musia svoje správy o polohe oznamovať elektronickou poštou, rádiom alebo faxom centru FMC vlajkového štátu, a to minimálne každé štyri hodiny a s udaním všetkých povinných informácií.
         Bezpečné podávanie správ o polohe Kapverdom
         Centrum FMC vlajkového štátu automaticky odovzdáva správy o polohe príslušných plavidiel kapverdskému centru FMC. Centrá FMC vlajkového štátu a Kapverd si vymenia elektronické adresy a bez meškania sa navzájom informujú o každej zmene týchto adries.
         Prenos správ o polohe medzi centrami FMC vlajkového štátu a Kapverd sa vykonáva elektronicky prostredníctvom zabezpečeného komunikačného systému.
         Kapverdské centrum FMC bez meškania informuje centrum FMC vlajkového štátu a EÚ o akomkoľvek prerušení v prijímaní po sebe nasledujúcich správ o polohe plavidla, ktoré má oprávnenie na rybolov, hoci príslušné plavidlo neoznámilo svoj výstup z oblasti.
         Porucha komunikačného systému
         Kapverdy sa uistia o kompatibilite svojho elektronického vybavenia s vybavením centra FMC vlajkového štátu a bez meškania informujú EÚ o každej poruche v komunikácii a prijímaní správ o polohe s cieľom nájsť technické riešenie v čo najkratšom čase. V prípadnom spore rozhodne spoločný výbor.
         Kapitán sa bude považovať za zodpovedného za každú dokázanú manipuláciu systému VMS plavidla, ktorá by mala za cieľ narušiť jeho fungovanie, alebo sfalšovať správy o polohe. Každý priestupok bude podliehať sankciám ustanoveným v platných právnych predpisoch Kapverd.
         Prehodnotenie frekvencie správ o polohe
         Na základe opodstatnených prvkov, ktorými sa má dokázať priestupok, môžu Kapverdy žiadať od centra FMC vlajkového štátu, s kópiou zaslanou EÚ, aby znížilo intervaly zasielania správ o polohe plavidla na interval tridsiatich minút počas stanoveného obdobia vyšetrovania. Tieto dôkazové prvky musia Kapverdy oznámiť centru FMC vlajkového štátu a EÚ. Centrum FMC vlajkového štátu zasiela Kapverdom bez meškania správy o polohe podľa novej frekvencie.
         Na konci stanoveného obdobia vyšetrovania Kapverdy informujú centrum FMC vlajkového štátu a EÚ o prípadnom monitorovaní.
         KAPITOLA VIII

            PRIESTUPKY

         Riešenie priestupkov
         Každý priestupok spáchaný plavidlo EÚ, ktoré má oprávnenie na rybolov v súlade s ustanoveniami tejto prílohy, sa musí uviesť v správe o inšpekcii.
         Podpis správy o inšpekcii kapitánom neovplyvňuje právo majiteľa lode na obhajobu proti odhalenému priestupku.
         Zastavenie plavidla – informačné stretnutie
         Ak to platné právne predpisy Kapverd v prípade odhaleného priestupku ustanovujú, od každého plavidla EÚ, ktoré porušilo predpisy, sa môže požadovať, aby zastavilo svoj rybolov, a ak je plavidlo na mori, aby sa vrátilo do kapverdského prístavu.
         Kapverdy oznámia EÚ najneskôr do 24 hodín akékoľvek zastavenie plavidla EÚ, ktoré má oprávnenie na rybolov. Toto oznámenie je doplnené dôkazmi o odhalenom priestupku.
         Pred tým, ako sa prijme akékoľvek opatrenie voči plavidlu, kapitánovi, posádke alebo nákladu, okrem opatrení určených na zachovanie dôkazov, Kapverdy zorganizujú na žiadosť EÚ do jedného pracovného dňa po oznámení o zastavení plavidla informačné stretnutie na objasnenie faktov, ktoré viedli k zastaveniu plavidla, a na vysvetlenie ďalších možných krokov. Zástupca vlajkového štátu plavidla sa na tomto informačnom stretnutí môže zúčastniť.
         Sankcia za priestupok – zmierovacie konanie
         Sankciu za odhalený priestupok stanovujú Kapverdy podľa ustanovení platných vnútroštátnych právnych predpisov.
         Ak vysporiadanie priestupku zahŕňa súdne konanie, pred jeho začatím, a ak priestupok nepredstavuje trestný čin, medzi Kapverdmi a EÚ sa začne zmierovacie konanie, aby sa určili podmienky a stupeň sankcie. Zástupca vlajkového štátu plavidla sa na tomto zmierovacom konaní môže zúčastniť. Zmierovacie konanie sa končí najneskôr 3 dni po oznámení o zastavení plavidla.
         Súdne konanie – banková záruka
         Ak zmierovacie konanie zlyhá a priestupok sa rieši pred príslušným súdom, majiteľ plavidla, ktoré priestupok vykonalo, zloží v banke určenej Kapverdmi bankovú záruku, ktorej výška určená Kapverdmi pokrýva náklady spojené so zastavením plavidla, odhadovanú pokutu a prípadné odškodné. Banková záruka je zablokovaná, kým sa súdne konanie neskončí.
         Banková záruka sa bez meškania uvoľní a vráti majiteľovi plavidla po vynesení rozsudku:

                     a)

                     celá, ak nebola udelená žiadna sankcia;

                     b)

                     do výšky rozdielu, ak sankcia vedie k nižšej pokute, ako je výška bankovej záruky.

               Kapverdy informujú EÚ o výsledkoch súdneho konania do 8 dní od vynesenia rozsudku.
         Uvoľnenie plavidla a posádky
         Plavidlo a jeho posádka môžu opustiť prístav hneď po uhradení sankcie vyplývajúcej zo zmierovacieho konania alebo hneď po zložení bankovej záruky.
         KAPITOLA IX

            NALODENIE NÁMORNÍKOV

         Počet námorníkov, ktorí sa majú nalodiť
         Počas rybárskeho roka v kapverdskej oblasti naloďujú plavidlá EÚ kapverdských námorníkov v takýchto počtoch:

                     a)

                     flotila plavidiel na lov tuniakov vlečnými sieťami naloďuje minimálne 6 námorníkov;

                     b)

                     flotila plavidiel na lov tuniakov udicami naloďuje minimálne 2 námorníkov;

                     c)

                     flotila plavidiel na lov tuniakov s lovnými šnúrami na lov na hladine naloďuje minimálne 5 námorníkov.

               Majitelia plavidiel EÚ sa snažia nalodiť aj ďalších kapverdských námorníkov.
         Slobodný výber námorníkov
         Kapverdy majú zoznam kvalifikovaných kapverdských námorníkov, ktorých možno nalodiť na plavidlá EÚ.
         Majiteľ plavidla alebo jeho agent si slobodne vyberajú z tohto zoznamu kapverdských námorníkov, ktorí sa majú nalodiť a oznamujú Kapverdom ich zapísanie do posádky.
         Zmluvy námorníkov
         V prípade kapverdských námorníkov vystavuje pracovnú zmluvu majiteľ lode alebo jeho agent a námorník, prípadne zastúpený odbormi. Potvrdí ju námorný úrad Kapverd. Uvádza sa v nej najmä dátum a prístav nalodenia.
         Zmluva zaručuje námorníkovi výhody systému sociálneho zabezpečenia, ktorý sa na neho na Kapverdoch vzťahuje. Zahŕňa životné poistenie, zdravotné a úrazové poistenie.
         Každá zmluvná strana dostane kópiu takejto zmluvy.
         Základné práva pri práci ustanovené v deklarácii Medzinárodnej organizácie práce (ILO) sa kapverdským námorníkom priznávajú. Ide predovšetkým o slobodu združovania sa, skutočné uznanie práva na kolektívne vyjednávanie a o odstránenie diskriminácie v súvislosti so zamestnaním a pracovným zaradením.
         Mzda námorníkov
         Mzdu kapverdských námorníkov vyplatí majiteľ plavidla. Stanoví sa pred vydaním oprávnenia na rybolov a na základe spoločnej dohody medzi majiteľom lode alebo jeho agentom a Kapverdmi.
         Mzda nemôže byť nižšia ako mzda členov posádky vnútroštátnych plavidiel ani nižšia, ako sú štandardy ILO.
         Povinnosti námorníka
         Námorník sa musí dostaviť ku kapitánovi určeného plavidla deň pred dátumom nalodenia uvedeným v jeho zmluve. Kapitán informuje námorníka o dátume a hodine nalodenia. Ak sa námorník práce vzdá alebo ak sa nedostaví v deň a v hodinu určené na jeho nalodenie, považuje sa jeho zmluva za neplatnú a majiteľ lode je automaticky zbavený svojej povinnosti nalodiť ho. V takom prípade nepodlieha majiteľ lode žiadnej finančnej pokute ani kompenzačnej platbe.
         Nenalodenie kapverdských námorníkov
         Majitelia lodí, ktorí nenalodia kapverdských námorníkov, uhradia do 30. septembra práve prebiehajúceho roku za každého námorníka s ohľadom na počet stanovený na začiatku tejto kapitoly paušálnu sumu 20 EUR za deň prítomnosti ich plavidiel v kapverdskej zóne.
         Kapverdy použijú túto sumu na financovanie vzdelávania štátnych námorníkov.
         KAPITOLA X

            POZOROVATELIA KAPVERD

         Pozorovanie rybolovných činností
         Plavidlá, ktoré majú oprávnenie na rybolov, podliehajú v rámci dohody režimu pozorovania ich rybolovných činností.
         Tento režim spĺňa všetky ustanovenia uvedené v odporúčaniach, ktoré prijala ICCAT (Medzinárodná komisia pre zachovanie atlantických tuniakov).
         Určené plavidlá a pozorovatelia
         Kapverdy určujú plavidlá EÚ, ktoré musia nalodiť pozorovateľa, ako aj pozorovateľa, ktorý je plavidlu pridelený, najneskôr 15 dní pred stanoveným dátumom nalodenia pozorovateľa.
         V čase vydania oprávnenia na rybolov Kapverdy informujú EÚ a majiteľa plavidla alebo jeho agenta o určených plavidlách a pozorovateľoch, ako aj o čase prítomnosti pozorovateľa na palube každého plavidla. Kapverdy bez meškania informujú EÚ a majiteľa plavidla alebo jeho agenta o každej zmene určených plavidiel a pozorovateľov.
         Kapverdy sa budú snažiť, aby neurčili pozorovateľov pre plavidlá, ktoré už na palube majú pozorovateľa alebo ktoré už podliehajú oficiálnej povinnosti nalodiť na palubu počas príslušného rybárskeho roku pozorovateľa v rámci ich činností v iných rybolovných oblastiach ako na Kapverdoch.
         Čas prítomnosti pozorovateľa na palube plavidla nesmie presiahnuť dobu potrebnú na vykonanie jeho úloh.
         Paušálny finančný príspevok
         V čase platby poplatku uhradí majiteľ plavidla Kapverdom za každé plavidlo paušálnu sumu 100 EUR na rok.
         Mzda pozorovateľa
         Mzdu a príspevky na sociálne zabezpečenie pozorovateľa hradia Kapverdy.
         Podmienky nalodenia
         Podmienky nalodenia pozorovateľa, najmä čas jeho prítomnosti na palube, sú stanovené na základe spoločnej dohody medzi majiteľom lode alebo jeho agentom a Kapverdmi.
         K pozorovateľovi sa na palube plavidla pristupuje ako k dôstojníkovi. Ubytovanie pozorovateľa na palube však zohľadňuje technickú štruktúru plavidla.
         Náklady na ubytovanie a stravu na palube plavidla znáša majiteľ lode.
         Kapitán prijme všetky opatrenia, ktoré spadajú do jeho právomoci, aby zaistil fyzickú bezpečnosť a všeobecne dobré životné podmienky pre pozorovateľa.
         Pozorovateľ disponuje všetkými prostriedkami potrebnými na vykonávanie jeho úloh. Má prístup ku komunikačným prostriedkom, k dokumentom týkajúcim sa rybolovných činností plavidla, najmä k lodnému denníku a navigačnej knihe, ako aj k častiam plavidla, ktoré sú priamo spojené s jeho úlohami.
         Povinnosť pozorovateľa
         Počas celej doby prítomnosti na palube pozorovateľ:

                     a)

                     prijíma všetky príslušné opatrenia, aby nenarušil ani nebránil činnostiam rybolovu;

                     b)

                     berie ohľad na majetok a vybavenie, ktoré sa nachádza na palube;

                     c)

                     zachováva dôvernosť všetkých dokumentov, ktoré patria tomuto plavidlu.

               Nalodenie a vylodenie pozorovateľa
         Pozorovateľ sa nalodí v prístave, ktorý vyberie majiteľ lode.
         Majiteľ lode alebo jeho agent oznámia Kapverdom predbežným oznámením 10 dní pred nalodením dátum, hodinu a prístav nalodenia pozorovateľa. Ak sa pozorovateľ nalodí v cudzine, jeho náklady na cestu do prístavu nalodenia znáša majiteľ lode.
         Ak sa pozorovateľ nedostaví na nalodenie do 12 hodín po určenom dátume a hodine, majiteľ lode je automaticky zbavený svojej povinnosti nalodiť tohto pozorovateľa. Môže slobodne opustiť prístav a začať svoje rybolovné činnosti.
         Ak sa pozorovateľ nevylodil v kapverdskom prístave, majiteľ plavidla zaistí na svoje náklady čo najrýchlejší návrat pozorovateľa na Kapverdy.
         Úlohy pozorovateľa
         Pozorovateľ plní tieto úlohy:

                     a)

                     pozoruje rybolovné činnosti plavidla;

                     b)

                     overuje polohu plavidla počas jeho rybolovných činností;

                     c)

                     odoberá biologické vzorky v rámci vedeckých programov;

                     d)

                     vypracúva súpis použitých rybolovných zariadení;

                     e)

                     overuje údaje o úlovkoch vykonaných v kapverdskej zóne zaznamenané v palubnom denníku;

                     f)

                     overuje percentá vedľajších úlovkov a vykonáva odhad pustených úlovkov;

                     g)

                     minimálne raz týždenne oznamuje svoje zistenia rádiom, faxom alebo elektronickou poštou, pokiaľ plavidlo vykonáva rybolovné činnosti v kapverdskej zóne, vrátane objemu hlavného a vedľajšieho úlovku na palube.

               Správa pozorovateľa
         Pred opustením plavidla pozorovateľ predloží kapitánovi plavidla správu o svojich zisteniach. Kapitán plavidla má právo vniesť do správy pozorovateľa svoje pripomienky. Správu podpisuje pozorovateľ a kapitán. Kapitán dostane od pozorovateľa jednu kópiu správy.
         Pozorovateľ odovzdá svoju správu Kapverdom, ktoré odovzdajú jednu kópiu EÚ do 8 dní od vylodenia pozorovateľa.

            Dodatky k tejto Prílohe

                        1.

                        –

                        Dodatok 1

                        –

                        Formulár žiadosti o oprávnenie na rybolov

                        2.

                        –

                        Dodatok 2

                        –

                        Technické karty

                        3.

                        –

                        Dodatok 3

                        –

                        Lodný denník

                        4.

                        –

                        Dodatok 4

                        –

                        formát správ VMS o polohe.

               Dodatok 1

                  Formulár žiadosti o oprávnenie na rybolov

               MINISTERSTVO RYBOLOVU
               Žiadosť o licenciu pre cudzie plavidlá priemyselného rybolovu:

                           1.

                           Meno majiteľa plavidla:

                           2.

                           Adresa majiteľa plavidla:

                           3.

                           Meno miestneho zástupcu alebo agenta majiteľa plavidla:

                           4.

                           Adresa miestneho zástupcu alebo agenta majiteľa plavidla:

                           5.

                           Meno kapitána:

                           6.

                           Názov plavidla:

                           7.

                           Registračné číslo:

                           8.

                           Dátum a miesto konštrukcie:

                           9.

                           Štátna príslušnosť vlajky:

                           10.

                           Prístav registrácie:

                           11.

                           Prístav vybavenia plavidla:

                           12.

                           Dĺžka (h. t.):

                           13.

                           Šírka:

                           14.

                           Hrubá tonáž:

                           15.

                           Tonáž netto:

                           16.

                           Kapacita skladovacích priestorov:

                           17.

                           Chladiarenská a mraziarenská kapacita:

                           18.

                           Typ a výkon motora:

                           19.

                           Rybolovné zariadenie:

                           20.

                           Počet členov posádky:

                           21.

                           Komunikačný systém:

                           22.

                           Volací znak:

                           23.

                           Poznávacie znaky:

                           24.

                           Rybolovné činnosti, ktoré sa majú vykonať:

                           25.

                           Miesto vykládky úlovkov:

                           26.

                           Rybolovné oblasti:

                           27.

                           Druhy, ktoré sa majú uloviť:

                           28.

                           Platnosť:

                           29.

                           Osobitné podmienky:

                           30.

                           Ďalšie činnosti žiadateľa na Kapverdoch:

                     Stanovisko Generálneho riaditeľstva pre rybolov:
               Poznámky ministerstva rybolovu, poľnohospodárstva a rozvoja vidieka:

               Dodatok 2

                  Technické karty

               KARTA 1:   PLAVIDLÁ NA LOV TUNIAKOV UDICAMI

                                       2.

                                       Oblasť rybolovu:

                           Viac ako 12 námorných míľ od základnej línie.

                                       3.

                                       Povolené rybárske zariadenie:

                           Udice.

                                       4.

                                       Vedľajšie úlovky:

                           Dodržanie odporúčaní ICCAT a FAO.

                                       5.

                                       Povolená tonáž/poplatky:

                           Dodatočný poplatok za vylovenú tonu:

                           25 EUR/tona.

                           Paušálny ročný poplatok:

                           450 EUR za 18 ton na plavidlo.

                           Počet plavidiel oprávnených na rybolov:

                           11 plavidiel.

                                       6.

                                       Finančný stimul na dobrovoľnú vykládku a predaj úlovkov

                           Plavidlá, ktoré dobrovoľne vyložia úlovky v kapverdskom prístave, získajú zníženie poplatku o 5 EUR za vyloženú tonu. V prípade predaja produktov rybolovu spracovateľskému podniku na Kapverdoch sa poskytne ďalšie zníženie poplatku o 5 EUR za predanú tonu.
                           Tento mechanizmus sa uplatňuje do výšky maximálne 50 % konečného zúčtovania úlovkov.

               KARTA 2:   PLAVIDLÁ NA LOV TUNIAKOV VLEČNÝMI SIEŤAMI A PLAVIDLÁ S LOVNÝMI ŠNÚRAMI NA LOV NA HLADINE

                                       1.

                                       Oblasť rybolovu:

                           Viac ako 12 námorných míľ od základnej línie.

                                       2.

                                       Povolené rybárske zariadenie:

                           Vlečná sieť.
                           Plavidlo s lovnými šnúrami na lov na hladine.

                                       3.

                                       Vedľajšie úlovky:

                           Dodržanie odporúčaní ICCAT a FAO.

                                       4.

                                       Povolená tonáž/poplatky:

                           Dodatočný poplatok za vylovenú tonu

                           35 EUR/tona.

                           Paušálny ročný poplatok:

                           4 375 EUR za 125 ton na plavidlo na lov tuniakov vlečnými sieťami;
                           3 150 EUR za 90 ton na plavidlo s lovnými šnúrami na lov na hladine.

                           Počet plavidiel oprávnených na rybolov:

                           28 plavidiel na lov vlečnými sieťami;
                           35 plavidiel s lovnými šnúrami na lov na hladine.

                                       5.

                                       Finančný stimul na dobrovoľnú vykládku a predaj úlovkov:

                           Plavidlá, ktoré dobrovoľne vyložia úlovky v kapverdskom prístave, získajú zníženie poplatku o 5 EUR za vyloženú tonu. V prípade predaja produktov rybolovu spracovateľskému podniku na Kapverdoch sa poskytne ďalšie zníženie poplatku o 5 EUR za predanú tonu.
                           Tento mechanizmus sa uplatňuje do výšky maximálne 50 % konečného zúčtovania úlovkov.

               Dodatok 3

                  Lodný denník

               Dodatok 4

                  Formát správ VMS o polohe

               PODÁVANIE SPRÁV VMS KAPVERDOM
               SPRÁVA O POLOHE

                           Údaj

                           Kód

                           Povinný alebo nepovinný údaj

                           Obsah

                           Začiatok záznamu

                           SR

                           O

                           údaj, ktorý sa vzťahuje na systém – označuje začiatok záznamu

                           Príjemca

                           AD

                           O

                           údaj, ktorý sa vzťahuje na správu – príjemca. Kód krajiny ISO alpha 3

                           Odosielateľ

                           FR

                           O

                           údaj, ktorý sa vzťahuje na správu – odosielateľ. Kód krajiny ISO alpha 3

                           Vlajkový štát

                           FS

                           F

                           Typ správy

                           TM

                           O

                           údaj, ktorý sa vzťahuje na správu – typ správy „POS“

                           Rádiový volací znak

                           RC

                           O

                           údaj, ktorý sa vzťahuje na plavidlo – medzinárodný rádiový volací znak plavidla

                           Interné referenčné číslo zmluvnej strany

                           IR

                           F

                           údaj, ktorý sa vzťahuje na plavidlo – jedinečné číslo zmluvnej strany (kód ISO-3 vlajkového štátu, za ktorým nasleduje číslo)

                           Vonkajšie registračné číslo

                           XR

                           O

                           údaj, ktorý sa vzťahuje na plavidlo – číslo uvedené na boku plavidla

                           Zemepisná šírka

                           LA

                           O

                           údaj, ktorý sa vzťahuje na polohu plavidla – poloha v stupňoch a minútach S/J DDMM (WGS -84)

                           Zemepisná dĺžka

                           LO

                           O

                           údaj, ktorý sa vzťahuje na polohu plavidla – poloha v stupňoch a minútach V/Z DDMM (WGS-84)

                           Kurz riadenia

                           CO

                           O

                           trasa lode na stupnici 360°

                           Rýchlosť

                           SP

                           O

                           rýchlosť plavidla v desiatkach uzlov

                           Dátum

                           DA

                           O

                           údaj, ktorý sa vzťahuje na polohu plavidla – dátum záznamu polohy UTC (RRRRMMDD)

                           Čas

                           TI

                           O

                           údaj, ktorý sa vzťahuje na polohu plavidla – hodina záznamu polohy UTC (HHMM)

                           Koniec záznamu

                           ER

                           O

                           údaj, ktorý sa vzťahuje na systém – označuje koniec záznamu

                     Znaková sada: ISO 8859.1.
               Prenos údajov je štruktúrovaný takto:

                           —

                           dvojitá lomka (//) a kód označujú začiatok prenosu,

                           —

                           jedna lomka (/) oddeľuje kód a údaj.

                     Nepovinné údaje sa musia vložiť medzi začiatok a koniec záznamu.


title: 2011/348/ES: Rozhodnutie Rady z  10. novembra 2009 o podpise v mene Spoločenstva a o predbežnom vykonávaní Dohody medzi Európskym spoločenstvom a Jordánskym hášimovským kráľovstvom o vedeckej a technologickej spolupráci#Dohoda medzi Európskym spoločenstvom a Jordánskym hášimovským kráľovstvom o vedeckej a technologickej spolupráci

text:
               17.6.2011

               SK

               Úradný vestník Európskej únie

               L 159/107

         ROZHODNUTIE RADY
   z 10. novembra 2009
   o podpise v mene Spoločenstva a o predbežnom vykonávaní Dohody medzi Európskym spoločenstvom a Jordánskym hášimovským kráľovstvom o vedeckej a technologickej spolupráci
   (2011/348/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 170 v spojení s jej článkom 300 ods. 2 prvým pododsekom prvou vetou,
   so zreteľom na návrh Komisie,
   keďže:

               (1)

               Komisia dojednala v mene Spoločenstva s Jordánskym hášimovským kráľovstvom dohodu o vedeckej a technologickej spolupráci (ďalej len „dohoda“).

               (2)

               Výsledkom rokovaní je dohoda parafovaná 28. januára 2009.

               (3)

               Je potrebné podpísať dohodu s výhradou jej uzavretia k neskoršiemu dátumu,

         ROZHODLA TAKTO:
   Článok 1
   Týmto sa v mene Spoločenstva s výhradou jej uzavretia schvaľuje podpis Dohody medzi Európskym spoločenstvom a Jordánskym hášimovským kráľovstvom o vedeckej a technologickej spolupráci.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Spoločenstva s výhradou jej uzavretia.
   Článok 3
   Ako je stanovené v článku 7 ods. 2, dohoda sa predbežne vykonáva od jej podpisu do ukončenia postupov potrebných na jej formálne uzavretie.

      V Bruseli 10. novembra 2009

            Za Radu

            predseda

         A. BORG

      DOHODA
      medzi Európskym spoločenstvom a Jordánskym hášimovským kráľovstvom o vedeckej a technologickej spolupráci
      EURÓPSKE SPOLOČENSTVO, ďalej len „Spoločenstvo“,
      na jednej strane a
      JORDÁNSKE HÁŠIMOVSKÉ KRÁĽOVSTVO, ďalej len „Jordánsko“,
      na strane druhej,
      ďalej len „zmluvné strany“,
      SO ZRETEĽOM NA Zmluvu o založení Európskeho spoločenstva, a najmä na jej článok 170 v spojení s jej článkom 300 ods. 2 prvým pododsekom prvou vetou a jej ods. 3 prvým pododsekom,
      SO ZRETEĽOM NA význam vedy a techniky pre hospodársky a sociálny rozvoj zmluvných strán a odkaz v článku 43 Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, ktorá nadobudla platnosť 1. mája 2002,
      SO ZRETEĽOM NA európsku susedskú politiku a stratégiu EÚ v oblasti prehlbovania vzťahov so susednými krajinami, v rámci ktorých sa zmluvné strany stretli a dohodli sa na akčnom pláne, ktorého jednou z priorít bolo „posilnenie spolupráce v oblasti vedy a technológií“. Spoločný akčný plán európskej susedskej politiky je v súlade s vykonávacím programom jordánskej vlády (2007 – 2009) pre Kuluna Al Urdun/národný program, ktorý má za cieľ nastoliť trvalo udržateľný proces sociálno-ekonomickej reformy,
      KEĎŽE Spoločenstvo a Jordánsko sa zaviazali na spoločnú realizáciu výskumu, technologického vývoja a demonštračných činností v rôznych oblastiach spoločného záujmu a bolo by pre nich vzájomne výhodné, keby sa každý z nich recipročne podieľal na aktivitách druhej strany v oblasti výskumu a vývoja,
      ŽELAJÚC SI stanoviť formálny rámec spolupráce v oblasti vedeckého a technologického výskumu, ktorý by umožnil rozšíriť a zvýšiť spoločné úsilie v oblastiach spoločných záujmov a podporiť využívanie výsledkov tejto spolupráce vzhľadom na ich spoločné hospodárske a sociálne záujmy,
      ŽELAJÚC SI otvoriť európsky výskumný priestor nečlenským krajinám, a najmä partnerským stredomorským krajinám,
      SA DOHODLI TAKTO:
      Článok 1
      Rozsah pôsobnosti a zásady
      1.   Zmluvné strany podporujú, rozvíjajú a uľahčujú spoluprácu medzi Spoločenstvom a Jordánskom v oblastiach spoločných záujmov, v ktorých sa zaoberajú vedeckým a technologickým výskumom a vývojom.
      2.   Spolupráca sa riadi týmito zásadami:

                  —

                  podpora spoločnosti založenej na znalostiach s cieľom posilniť sociálny a hospodársky rozvoj oboch zmluvných strán,

                  —

                  vzájomný prospech založený na celkovej rovnováhe výhod,

                  —

                  recipročný prístup k aktivitám výskumných programov a projektov realizovaných každou zmluvnou stranou,

                  —

                  včasná výmena informácií, ktoré môžu uľahčiť činnosť spolupráce,

                  —

                  zodpovedajúca výmena a ochrana práv duševného vlastníctva,

                  —

                  účasť a financovanie v súlade s príslušnými zákonmi a inými právnymi predpismi zmluvných strán.

            Článok 2
      Prostriedky spolupráce
      1.   Právne subjekty so sídlom v Jordánsku, ako sú vymedzené v prílohe I, vrátane fyzických osôb alebo súkromných alebo verejných právnických osôb sa podieľajú na vykonávaní nepriamych činností spolupráce rámcového programu Európskeho spoločenstva v oblasti výskumu, technologického vývoja a demonštračných činností (ďalej len „rámcový program“) s prihliadnutím na podmienky stanovené alebo uvedené v prílohách I a II.
      Právne subjekty usadené v členských štátoch Spoločenstva, ako sú vymedzené v prílohe I, sa podieľajú na jordánskych výskumných programoch a projektoch v oblastiach zodpovedajúcich rámcovému programu za rovnakých podmienok ako jordánske právne subjekty s prihliadnutím na podmienky stanovené alebo uvedené v prílohách I a II.
      2.   Spolupráca môže prebiehať aj v nasledujúcej podobe a využívať nasledujúce prostriedky:

                  —

                  pravidelné diskusie o smerovaní a prioritách politiky v oblasti výskumu a plánovania v Jordánsku a v Spoločenstve,

                  —

                  diskusie o spolupráci, vývoji a vyhliadkach,

                  —

                  včasné poskytnutie informácií, ktoré sa týkajú realizácie programov a výskumných projektov Jordánska a Spoločenstva a výsledkov práce vykonanej v rámci tejto dohody,

                  —

                  spoločné stretnutia,

                  —

                  návštevy a výmeny výskumných pracovníkov, inžinierov a technikov aj na účely odbornej prípravy,

                  —

                  výmeny a spoločné využívanie vybavenia, materiálov a testovacích služieb,

                  —

                  kontakty medzi vedúcimi programov alebo projektov Jordánska a Spoločenstva,

                  —

                  účasť odborníkov na seminároch, sympóziách a pracovných poradách,

                  —

                  výmeny informácií o postupoch, zákonoch, iných právnych predpisoch a programoch súvisiacich so spoluprácou na základe tejto dohody,

                  —

                  odborná príprava v oblasti výskumu a technologického rozvoja,

                  —

                  recipročný prístup k informáciám z oblasti vedy a technológií v rámci tejto spolupráce,

                  —

                  iné formy, ktoré by prijal Spoločný výbor Európskeho spoločenstva a Jordánska pre vedeckú a technologickú spoluprácu podľa článku 4 a ktoré by sa považovali za zodpovedajúce politikám a postupom uplatňovaným oboma zmluvnými stranami.

            Článok 3
      Prehĺbenie spolupráce
      1.   Zmluvné strany vynaložia v rámci svojich platných právnych predpisov maximálne úsilie, aby uľahčili voľný pohyb a pobyt výskumných pracovníkov zúčastňujúcich sa na činnostiach upravených touto dohodou a cezhraničný pohyb tovaru určeného na použitie pri týchto činnostiach.
      2.   Ak Spoločenstvo v súlade s vlastnými pravidlami poskytne jednostranne finančné prostriedky jordánskemu právnemu subjektu, ktorý sa podieľa na nepriamej činnosti spolupráce Spoločenstva, Jordánsko zabezpečí, aby sa na takúto transakciu neuvalila žiadna daň ani poplatok.
      Článok 4
      Správa dohody
      1.   Koordinácia a uľahčenie činnosti na základe tejto dohody sa v mene Jordánska zrealizuje prostredníctvom Vyššej rady pre vedu a technológie a v mene Spoločenstva prostredníctvom Európskej komisie, ktoré konajú ako oprávnení zástupcovia zmluvných strán (ďalej len „oprávnení zástupcovia“).
      2.   Oprávnení zástupcovia zriadia spoločný výbor s názvom Spoločný výbor Európskeho spoločenstva a Jordánska pre vedeckú a technologickú spoluprácu (ďalej len „spoločný výbor“), medzi ktorého úlohy patrí:

                  —

                  zabezpečenie, vyhodnocovanie a prieskum vykonávania tejto dohody, ako aj úprava príloh k tejto dohode alebo prijatie nových s cieľom zohľadniť vývoj politík v oblasti vedy zmluvných strán s podmienkou, že každá zo zmluvných strán dodrží svoje vnútorné postupy na tento účel,

                  —

                  každoročné určovanie potenciálnych sektorov, v ktorých by sa mala rozvíjať a zlepšovať spolupráca, a preskúmanie všetkých príslušných opatrení,

                  —

                  pravidelná diskusia o budúcom smerovaní a prioritách politík v oblasti výskumu a výskumného plánovania v Jordánsku a Spoločenstve a o perspektívach budúcej spolupráce na základe tejto dohody,

                  —

                  predkladanie odporúčaní zmluvným stranám v súvislosti s vykonávaním tejto dohody vrátane určovania a odporúčania ďalších činností uvedených v článku 2 ods. 2 a konkrétnych opatrení na zlepšenie vzájomného prístupu podľa článku 1 ods. 2.

            3.   Spoločný výbor, ktorý sa skladá z oprávnených zástupcov, prijme svoj rokovací poriadok.
      4.   Spoločný výbor zasadá zvyčajne raz za rok striedavo na území Spoločenstva a v Jordánsku. Mimoriadne schôdze sa konajú vždy podľa potreby a po dohode zmluvných strán. Závery a odporúčania spoločného výboru budú na informačné účely zaslané Asociačnému výboru Euro-stredomorskej dohody medzi Európskou úniou a Jordánskym hášimovským kráľovstvom.
      Článok 5
      Financovanie
      Recipročná účasť na výskumnej činnosti na základe tejto dohody sa riadi podmienkami vymedzenými v prílohe I a podlieha zákonom, iným právnym predpisom, politikám a podmienkam realizácie programov platným na území každej zmluvnej strany.
      Ak jedna zmluvná strana poskytuje v súvislosti s nepriamymi činnosťami spolupráce finančnú pomoc účastníkom druhej zmluvnej strany, všetky granty a finančné alebo iné príspevky financujúcej zmluvnej strany účastníkom druhej zmluvnej strany na podporu ich činností sú oslobodené od daní a ciel.
      Článok 6
      Šírenie a použitie výsledkov a informácií
      Na šírenie a využívanie výsledkov a informácií získaných na základe výskumných činností a/alebo výmenou v rámci tejto dohody, ako aj na riadenie, prideľovanie a uplatňovanie príslušných práv duševného vlastníctva sa vzťahujú podmienky uvedené v prílohe II.
      Článok 7
      Záverečné ustanovenia
      1.   Prílohy I a II sú neoddeliteľnou súčasťou tejto dohody. Všetky otázky alebo spory týkajúce sa výkladu alebo vykonávania tejto dohody sa riešia vzájomnou dohodou zmluvných strán.
      2.   Táto dohoda nadobudne platnosť, keď si zmluvné strany navzájom oznámia ukončenie svojich vnútorných postupov potrebných na jej uzavretie. Až do ukončenia uvedených postupov zmluvné strany túto dohodu po jej podpise predbežne vykonávajú. Ak jedna zo zmluvných strán oznámi druhej, že dohodu neuzavrie, vyjadruje sa týmto vzájomný súhlas s tým, aby projekty a činnosti, ktoré sa začali realizovať počas obdobia predbežného vykonávania a ktoré v čase už uvedeného oznámenia ešte prebiehajú, pokračovali v súlade s podmienkami ustanovenými v tejto dohode, až kým sa nedokončia.
      3.   Každá zo zmluvných strán môže túto dohodu kedykoľvek vypovedať so šesťmesačnou výpovednou lehotou. Projekty a činnosti prebiehajúce v čase vypovedania tejto dohody pokračujú až do ich dokončenia za podmienok stanovených v tejto dohode.
      4.   Táto dohoda platí dovtedy, kým ktorákoľvek zo zmluvných strán písomne neoznámi druhej zmluvnej strane svoj zámer vypovedať túto dohodu. V takom prípade dohoda stráca platnosť šesť mesiacov po doručení takéhoto oznámenia.
      5.   Ak sa jedna zo zmluvných strán rozhodne prepracovať svoje výskumné programy a projekty uvedené v článku 1 ods. 1, oprávnený zástupca tejto zmluvnej strany oznámi oprávnenému zástupcovi druhej zmluvnej strany presný obsah týchto zmien. Odchylne od odseku 3 tohto článku sa môže táto dohoda vypovedať za vzájomne dohodnutých podmienok, ak jedna zo zmluvných strán oznámi druhej do jedného mesiaca po prijatí zmien uvedených v tomto odseku svoj zámer vypovedať túto dohodu.
      6.   Táto dohoda platí jednak na území, kde sa uplatňuje Zmluva o založení Európskeho spoločenstva v súlade s podmienkami tejto zmluvy, a jednak na území Jordánskeho hášimovského kráľovstva. Tým sa nevylučuje vykonávanie činnosti spolupráce na otvorenom mori, vo vesmíre a na území tretích krajín v súlade s medzinárodným právom.

         NA DÔKAZ TOHO ďalej podpísané osoby, riadne splnomocnené na tento účel Európskym spoločenstvom a Jordánskym hášimovským kráľovstvom, podpísali túto dohodu.
         V Bruseli v dvoch vyhotoveniach tridsiateho novembra 2009 v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a arabskom jazyku, pričom každé znenie je rovnako autentické.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā –
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            För Europeiska gemenskapen

            За Хашемитското кралство Йордания
            Por el Reino Hachemí de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno Hashemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hasimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hašimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         PRÍLOHA I

            PODMIENKY ÚČASTI PRÁVNYCH SUBJEKTOV USADENÝCH V ČLENSKÝCH ŠTÁTOCH EURÓPSKEJ ÚNIE A V JORDÁNSKU

         Na účely tejto dohody sa za právny subjekt považuje každá fyzická osoba alebo každá právnická osoba zriadená podľa práva štátu, v ktorom je usadená, alebo podľa práva Spoločenstva alebo medzinárodného práva, ktorá má právnu subjektivitu a je oprávnená mať práva a povinnosti akéhokoľvek druhu vo svojom mene.
         I.   Podmienky účasti právnych subjektov usadených v Jordánsku na nepriamych činnostiach rámcového programu

                     1.

                     Účasť právnych subjektov usadených v Jordánsku na nepriamych činnostiach rámcového programu sa riadi podmienkami ustanovenými Európskym parlamentom a Radou v súlade s článkom 167 Zmluvy o založení Európskeho spoločenstva.
                     Okrem toho sa právne subjekty usadené v Jordánsku môžu zúčastňovať na nepriamych činnostiach v súlade s článkom 164 Zmluvy o založení Európskeho spoločenstva.

                     2.

                     Spoločenstvo môže poskytnúť finančné prostriedky právnym subjektom usadeným v Jordánsku zúčastňujúcim sa na nepriamych činnostiach uvedených v bode 1 v súlade s podmienkami stanovenými v rozhodnutí Európskeho parlamentu a Rady [nariadenie Európskeho parlamentu a Rady (ES) č. 1906/2006 z 18. decembra 2006, ktorým sa ustanovujú pravidlá pre účasť podnikov, výskumných centier a univerzít na akciách v rámci siedmeho rámcového programu a pre šírenie výsledkov výskumu (2007 – 2013) (1)] podľa článku 167 Zmluvy o založení Európskeho spoločenstva, nariadení o rozpočtových pravidlách Európskeho spoločenstva a ostatných príslušných právnych predpisov Spoločenstva.

                     3.

                     Dohoda alebo zmluva o grante, ktorú uzavrelo Spoločenstvo s akýmkoľvek právnym subjektom usadeným v Jordánsku s cieľom vykonávať nepriame činnosti, ustanoví kontroly a audity, ktoré má vykonávať buď Európska komisia, alebo Dvor audítorov Európskych spoločenstiev, alebo sa vykonávajú pod ich vedením.
                     V duchu spolupráce a spoločných záujmov poskytnú príslušné orgány Jordánska primeranú a uskutočniteľnú pomoc, ktorá by mohla byť potrebná alebo za daných okolností užitočná pri výkone týchto kontrol a auditov.

               II.   Podmienky účasti právnych subjektov usadených v členských štátoch Európskej únie na jordánskych výskumných programoch a projektoch

                     1.

                     Každý právny subjekt usadený v Spoločenstve, ustanovený podľa práva niektorého z členských štátov Európskej únie alebo podľa práva Spoločenstva, sa môže zúčastňovať na projektoch jordánskych programov v oblasti výskumu a vývoja spolu s jordánskymi právnymi subjektmi.

                     2.

                     Pokiaľ bod 1 a príloha II neustanovujú inak, práva a povinnosti právnych subjektov usadených v Spoločenstve zúčastňujúcich sa na jordánskych výskumných projektoch v rámci programov v oblasti výskumu a vývoja a podmienky uplatňované na predkladanie a posudzovanie návrhov a na financovanie a uzatváranie zmlúv v rámci týchto projektov podliehajú jordánskym zákonom, iným právnym predpisom a vládnym smerniciam, ktorými sa riadi realizácia programov v oblasti výskumu a vývoja, platným pre jordánske právne subjekty a zaručujúcim rovnaké zaobchádzanie, pričom sa zohľadní povaha spolupráce v tejto oblasti medzi Jordánskom a Spoločenstvom.
                     Financovanie právnych subjektov usadených v Spoločenstve, ktoré sa zúčastňujú na príslušných jordánskych projektoch v rámci programov v oblasti výskumu a vývoja podliehajú jordánskym zákonom, iným právnym predpisom a vládnym smerniciam, ktorými sa riadi realizácia uvedených programov, platným pre právne subjekty usadené mimo Jordánska.

               III.   Informácie o možnostiach účasti

         Jordánsko a Európska komisia budú pravidelne poskytovať právnym subjektom usadeným na území oboch zmluvných strán informácie o prebiehajúcich programoch a o možnostiach účasti.

            (1)  Ú. v. EÚ L 391, 30.12.2006, s. 1.

         PRÍLOHA II

            ZÁSADY PRIDEĽOVANIA PRÁV DUŠEVNÉHO VLASTNÍCTVA

         I.   Uplatňovanie

         Na účely tejto dohody má pojem „duševné vlastníctvo“ význam určený v článku 2 Dohovoru o založení Svetovej organizácie duševného vlastníctva, podpísaného 14. júla 1967 v Štokholme.
         Na účely tejto dohody „znalosti“ znamenajú výsledky vrátane informácií, ktoré môžu alebo nemôžu byť chránené, rovnako ako autorské práva alebo práva týkajúce sa takýchto informácií vyplývajúce z patentových prihlášok alebo priznaní patentov, dizajnov, odrôd rastlín, dodatočných ochranných osvedčení alebo podobných foriem ochrany.
         II.   Práva duševného vlastníctva právnych subjektov zmluvných strán zúčastňujúcich sa na nepriamych činnostiach spolupráce

                     1.

                     Každá zmluvná strana zabezpečí, že s právami a povinnosťami v oblasti duševného vlastníctva právnych subjektov usadených na území druhej zmluvnej strany, ktoré sa zúčastňujú na nepriamych činnostiach spolupráce vykonávaných v súlade s touto dohodou a so súvisiacimi právami a povinnosťami vyplývajúcimi z tejto účasti, bude zaobchádzať v súlade s príslušnými zákonmi a inými právnymi predpismi a medzinárodnými dohovormi platnými pre obe zmluvné strany vrátane Dohody o obchodných aspektoch práva duševného vlastníctva, prílohy 1C k Dohode o založení Svetovej obchodnej organizácie z Marakéšu, ako aj Parížskeho aktu z 24. júla 1971 Bernského dohovoru o ochrane literárnych a umeleckých diel a Štokholmského aktu zo 14. júla 1967 Parížskeho dohovoru na ochranu priemyselného vlastníctva.

                     2.

                     Každá zmluvná strana zabezpečí účastníkom nepriamych činností spolupráce druhej zmluvnej strany rovnaké zaobchádzanie v oblasti duševného vlastníctva, aké sa podľa príslušných pravidiel účasti na každom výskumnom programe alebo projekte alebo podľa jej platných zákonov a iných právnych predpisov uplatňuje na účastníkov prvej zmluvnej strany.

               III.   Práva duševného vlastníctva zmluvných strán

                     1.

                     Ak sa zmluvné strany nedohodli inak, na znalosti, ktoré zmluvné strany získali počas činností vykonávaných v zmysle článku 2 tejto dohody, sa uplatňujú tieto pravidlá:

                                 a)

                                 zmluvná strana, ktorá získa takéto znalosti, je ich vlastníkom. Ak sa nedá zistiť podiel práce zmluvných strán, zmluvné strany sú spoločnými vlastníkmi takýchto znalostí;

                                 b)

                                 zmluvná strana, ktorá je vlastníkom znalostí, umožní druhej zmluvnej strane prístup k nim na účel vykonávania činností uvedených v článku 2 tejto dohody. Takéto prístupové práva sa udeľujú bez licenčného poplatku.

                     2.

                     Ak sa zmluvné strany nedohodli inak, na ich vedecké literárne diela sa uplatňujú tieto pravidlá:

                                 a)

                                 v prípade, keď niektorá strana uverejní vedecké a technické údaje, informácie a výsledky prostredníctvom časopisov, článkov, správ, kníh vrátane videonahrávok a softvéru, ktoré vyplývajú z činností vykonávaných podľa tejto dohody alebo s nimi súvisia, udeľuje sa druhej strane celosvetová, nevýhradná, neodvolateľná a bezplatná licencia na prekladanie, reprodukovanie, úpravu, prenos a verejné šírenie takýchto prác;

                                 b)

                                 všetky kópie údajov a informácií chránených autorským právom, ktoré budú verejne distribuované a pripravené podľa tohto oddielu, budú obsahovať meno(-á) autora(-ov) diela, pokiaľ si autor výslovne neželá neuvádzať svoje meno. Musia takisto jasne a zreteľne uvádzať poďakovanie za spoluprácu a vzájomnú podporu zmluvných strán.

                     3.

                     Ak sa zmluvné strany nedohodli inak, na informácie, ktoré nezverejnili, sa uplatňujú tieto pravidlá:

                                 a)

                                 pri oznamovaní informácií súvisiacich s činnosťami vykonávanými podľa tejto dohody druhej zmluvnej strane každá zúčastnená strana označí insígniami alebo poznámkami o dôvernosti informácie, ktoré si želá, aby sa nezverejnili;

                                 b)

                                 zmluvná strana prijímajúca informácie môže na svoju vlastnú zodpovednosť oznámiť nezverejnené informácie orgánom alebo osobám, ktoré patria do jej právomoci, na vymedzené účely vykonávania tejto dohody;

                                 c)

                                 na základe predchádzajúceho súhlasu zmluvnej strany, ktorá poskytuje nezverejnené informácie, prijímajúca zmluvná strana môže šíriť takéto nezverejnené informácie vo väčšom rozsahu, ako je to inak povolené v písmene b). Zmluvné strany spolupracujú na vypracúvaní postupov podávania žiadostí a získavania predchádzajúceho písomného súhlasu so šírením informácií vo väčšom rozsahu a každá zmluvná strana bude udeľovať takýto súhlas v rozsahu, aký jej umožňujú jej vnútorné politiky, zákony a iné právne predpisy;

                                 d)

                                 nezverejnené informácie, ktoré nemajú dokumentárny charakter, alebo iné dôverné informácie poskytnuté na seminároch alebo iných stretnutiach zástupcov zmluvných strán zorganizovaných podľa tejto dohody, alebo informácie, ktoré sú získané počas pracovného pomeru personálu, využívania zariadení alebo vykonávania nepriamych činností, ostanú dôverné, ak prijímateľ týchto nezverejnených alebo iných tajných či výsadných informácií bol v čase ich prijatia oboznámený so skutočnosťou, že príslušné informácie sú dôverné, v súlade s písmenom a);

                                 e)

                                 každá zo zmluvných strán sa snaží zabezpečiť, aby nezverejnené informácie, ktoré prijíma na základe písmen a) a d), boli kontrolované tak, ako sa stanovuje v tejto dohode. Ak jedna zo zmluvných strán zistí, že nie je schopná alebo je možné dôvodne očakávať, že nebude schopná dodržať ustanovenia o nešírení informácií stanovené v písmenách a) a d), informuje o tom bezodkladne druhú zmluvnú stranu. Zmluvné strany sa potom dohodnú na ďalšom vhodnom postupe.